«O‘zstandart» agentligi yosh onalarga «qurolli o‘yinchoqlar to‘plami» bo‘yicha ogohlantirish bilan chiqdi. Agentlik xabariga ko‘ra, mahsulot jiddiy kimyoviy tahdidga ega hisoblanadi. Ta’kidlanishicha, mahsulot nomi - Shooting Game, ishlab chiqaruvchi davlat - Xitoy. To‘plam plastik nishon, o‘yinchoq telefon, plastik o‘yinchoq to‘pponcha va 3ta so‘rg‘ichli snaryadlardan iborat. Xavfli tomoni - o‘yinchoqning o‘q so‘rg‘ichlarida ortiqcha miqdordagi bis (2-etilgeksil) ftalat (DEHP) (o‘lchov qiymati - og‘irligidan 5,1 foiz) va dibutilftalat (DBP) (o‘lchov qiymati - og‘irligidan 11 foiz) mavjud. Ushbu ftalatlar yosh bolalar sog‘lig‘i uchun xavfli bo‘lib, reproduktiv tizimiga jiddiy zarar yetkazishi mumkin. Mahsulot REACH qoidalari talablariga javob bermaydi. «O‘zstandart» ma’lumotiga ko‘ra, xabarnoma Vengriyadan tarqatilgan.